Քողով տիկինը (նկար, Ալեքսանդր Ռոսլին)

«Քողով տիկինը» (), շվեդ նկարիչ Ալեքսանդր Ռոսլինի  (Alexander Roslin, 1718-1793) վրձնին պատկանող նկար։ Ստեղծագործությունը հեղինակը վրձնել է 1768 թվականին։ Կտավն այսօր պահպանվում և ցուցադրվում է Ստոկհոլմի Շվեդիայի ազգային թանգարանում։ «Քողով տիկինը» համարվում է գեղանկարչության նմուշներից թանգարանի ամենահայտնի ցուցանմուշներից մեկը։ Նկարի չափերն են :

Պատմություն 
«Քողով տիկինը» նկարը ստեղծվել է 1768 թվականին։ Նկարիչն առաջին անգամ այն հանրությանն է ցուցադրել Փարիզյան սալոնի ցուցադրության ժամանակ։ Այդ ժամանակ ֆրանսիացի գրող և քննադատ Դենի Դիդրոն նկարն անվանեց «շատ հրապուրիչ» ():

1945 թվականին այս ստեղծագործությունը նվիրվեց Շվեդիայի ազգային թանգարանին։ Այն մարդը, ով նվիրեց կտավը, չցանկացավ ներկայանալ, և ցայսօր էլ, նրա անունը չի շրջանառվում։ Ըստ որոշ հետազոտությունների, 1945 թվականի սկզբին, նախքան նկարը թանգարանին նվիրելը, այն վերագնվել է նախկին սեփականատիրոջից «Kooperativa Förbundet» (KF) ընկերության կողմից։

1972 թվականին Շվեդիայում լույս ընծայվեց փոստային նամականիշ, որի վրա զետեղված էր «Քողով տիկնոջ» պատկերը։

Նկարագիր 
«Քողով տիկինը» կտավում պատկերված է ֆրանսիացի նկարչուհի Մարի-Սյուզան Ժիրուն (Marie-Suzanne Giroust, 1734-1772), ով նկարի հեղինակ Ալեքսանդր Ռոսլինի հետ էր ամուսնացած։ Կինը հանդերձավորված է Բոլոնիայի այդ ժամանակին բնորոշ նորաձևությամբ։ Նրա դեմքը մասամբ քողարկված է սև մետաքսյա քողով։ Մարի-Սյուզանի աջ ձեռքին նկարիչը գունագեղ հովհար է պատկերել։ Կնոջ հագին վարդագույն մետաքսից, սպիտակ ժանյակներով շքեղազարդ հանդերձանք է։

Նրա հրապուրիչ հայացքը, ինչպես նաև ծալված հովհարը, որը սեղմած է այտին, խորհրդանշում են սերն այն տղամարդու հանդեպ, ում նայում է Մարին (տվյալ պարագայում նկարչին, այսինքն իր ամուսնուն)։

Ծանոթագրություններ

Արտաքին հղումներ
 The Lady with the Veil (the Artist's Wife), 1768, Alexander Roslin, Google Cultural Institute, www.google.com/culturalinstitute
 

1768 նկարներ
Ալեքսանդր Ռոսլինի նկարներ
Շվեդիայի ազգային թանգարանի նկարներ
Կանանց դիմապատկերներ